b'\n_START_ARTICLE_\nOgrnuti urlikavac\n_START_SECTION_\nOpis\n_START_PARAGRAPH_\nJedan je od najve\xc4\x87ih srednjoameri\xc4\x8dkih majmuna. Tijelo je dugo 46-63 centimetara, dok je rep dug 55-70 centimetara. Mu\xc5\xbejaci su dosta te\xc5\xbei od \xc5\xbeenki, imaju 4.5-9.8 kilograma, dok su \xc5\xbeenke te\xc5\xa1ke 3.1-7.6 kilograma. Prosje\xc4\x8dna masa mozga je oko 55.1 grama. Po ve\xc4\x87ini osobina sli\xc4\x8dan je sebi srodnim vrstama, osim po obojenosti. Najve\xc4\x87i dio krzna je crne boje, osim zlatno-crvenkastih resa na bokovima.\n_START_SECTION_\nNa\xc4\x8din \xc5\xbeivota\n_START_PARAGRAPH_\nOgrnuti urlikavac je dnevna \xc5\xbeivotinja koja \xc5\xbeivi na drvetu. \xc5\xbdivi u skupinama od 10 do 20 \xc5\xbeivotinja sastavljenih od mu\xc5\xbejaka i \xc5\xbeenki razli\xc4\x8dite dobi, a neke skupine znaju sadr\xc5\xbeavati i do 40 jedinki. Vrlo je neaktivan, rijetko se kre\xc4\x87e. Spava ili odmara cijelu no\xc4\x87, te oko tri \xc4\x8detvrtine dana. Ostatak dana uglavnom provodi tra\xc5\xbee\xc4\x87i hranu, a samo oko 4% dana iskori\xc5\xa1ti za me\xc4\x91usobnu komunikaciju sa \xc4\x8dlanovima skupine. Takva "lijenost" smatra se prilagodbom na niskoenergentsku prehranu.\n_START_SECTION_\nIshrana\n_START_PARAGRAPH_\nFolivoran je, hrani se uglavnom li\xc5\xa1\xc4\x87em, pa su mu kutnjaci prilago\xc4\x91eni takvom na\xc4\x8dinu prehrane. Poprili\xc4\x8dno je izbirljiv oko listova koje \xc4\x87e jesti, pa naj\xc4\x8de\xc5\xa1\xc4\x87e bira mlado li\xc5\xa1\xc4\x87e, jer sadr\xc5\xbei manje toksina i lak\xc5\xa1e se probavlja. Naj\xc4\x8de\xc5\xa1\xc4\x87i izbor hrane su listovi biljaka iz roda smokava\n_START_SECTION_\nRazmno\xc5\xbeavanje\n_START_PARAGRAPH_\nPoligaman je; jedan mu\xc5\xbejak mo\xc5\xbee se pariti s vi\xc5\xa1e \xc5\xbeenki. Razmno\xc5\xbeavanje se mo\xc5\xbee odvijati tijekom cijele godine, ne postoji odre\xc4\x91eno vrijeme parenja. Gestacija traje otprilike pola godine. Nakon ro\xc4\x91enja, mladunac ostaje s majkom nekoliko mjeseci, pa po\xc4\x8dinje svoj samostalni \xc5\xbeivot. \xc5\xbdenke naj\xc4\x8de\xc5\xa1\xc4\x87e postaju spolno zrele sa 36, mu\xc5\xbejaci s 42 mjeseca, te \xc5\xbeenka naj\xc4\x8de\xc5\xa1\xc4\x87e prvog potomka dobiva s 42 mjeseca starosti. Spolno zreli mu\xc5\xbejaci imaju bijele mo\xc5\xa1nje.'